自廣巖避暑西庵
作者：張鎡
朝代：宋

paragraphs: 推枕欣朝凉，開戶畏炎日。
駕言城西遊，滯懣去如失。
山空秋易知，石近雲屢出。
穿松得古寺，隨喜聽講律。
士女蜂蟻來，蟠香散經帙。
囂思攝正念，頗識動化術。
蔬飯有餘飽，徐行縱閒逸。
隣庵亦窈深，綠杉間疎密。
殿宇煥新築，不待方丈室。
相留屏俗情，話澹喜促膝。
修筠入支徑，池亭面崷崒。
從容十數刻，佳趣領無佚。
風床捲青簟，露井放寒繂。
藕花雜蒲稍，芳氣遠如一。
紛塵愜虛靜，詩成任荒率。
殷雷喚飛雨，爽氣定盈溢。
興酣在景晚，歸騎莫馳疾。
新霜更須來，携樽摘林橘。